**Rotary støtter og veileder Bambles skoleungdom**

Som en del av sitt studium skal noen av elevene lære å starte og drive en bedrift. For 8. år på rad hjelper Rotaryklubbene i Brevik og Langesund elevene ved Bamble videregående skole i denne prosessen.

Onsdag kveld samlet elever og rotarianere seg på Bamble videregående skole. Elevene presenterte det pågående arbeid med sine respektive elevbedrifter. 3 forskjellige bedrifter ble presentert av elevene. Rotarianere med lang og allsidig yrkeserfaring ga positiv og kritisk tilbakemelding for å hjelpe elevene videre.

Etter at Rolf Heimdal, president i Langesund Rotary, hadde holdt en innledning om Rotary og Rotarys mangfoldige engasjement for ungdom. Støtte til utvikling av ungdom er et prioritert område for Rotary. Deretter var det veiledning for hver enkelt bedrift i gruppearbeid og resultatene av gruppearbeidet ble summert opp i plenum.

Til slutt var det utdeling av priser, med økonomisk støtte til det videre arbeidet med å etablere bedriftene. Alle ungdomsbedriftene fikk kr 500 som generell støtte til videre arbeid. Ungdomsbedriftenes dokumenter for «Inkluderende arbeidsliv – IA» og «Forretningsplan» ble dessuten vurdert av egne Rotaryjurier. Ungdomsbedriften «Absence UB» stakk av med begge prisene på kr 750. Bedriften ønsker å utvikle et system for selvregistrering av elevenes eget fravær på sin mobil.

Den siste, og mest høythengende, prisen var basert på en samlet vurdering av bedriftene. Det ble gjort gjennom en avstemning blant Rotarys medlemmer. Også denne prisen gikk til «Absence UB», som dermed gjorde rent bord. De andre to ungdomsbedriftene fikk også mye positiv omtale, selv om de ikke nådde helt opp og fikk priser. Den ene bedriften «What’s Appening UB» ønsker å utvikle en egen APP for på en enkel måte å finne frem til arrangementer man ønsker å delta på. Den andre bedriften «Ville briller UB» ønsker å løse problemet med at brillene lett faller av nesen under jogging eller annen fysisk aktivitet.

Elevene uttrykker at Rotarys bidrag er svært verdifullt. Tilbakemeldingen er innholdsrik og den hjelper til å komme på rett spor.

Presidentene i Langesund og Brevik Rotary er samstemte i å være imponerte over elevenes kreativitet og engasjement. De synes at det er fint å kunne bidra på denne måten og håper at tilbakemeldingene er til hjelp i det videre arbeidet med å etablere bedriftene.